b'\n_START_ARTICLE_\nLev Davidovici Tro\xc8\x9bki\n_START_SECTION_\nTinere\xc8\x9bea\n_START_PARAGRAPH_\nData na\xc8\x99terii sale conform calendarului gregorian este 7 noiembrie \xe2\x80\x93 aceia\xc8\x99i zi cu a izbucnirii Revolu\xc8\x9biei ruse din 1917. Dup\xc4\x83 ce calendarul iulian a fost \xc3\xaenlocuit \xc3\xaen 1918, data decesului se exprim\xc4\x83 folosind calendarul gregorian. S-a n\xc4\x83scut \xc3\xaen Ianovka, regiunea Herson, Ucraina, ca fiu al unui fermier bogat evreu, David Bronstein. La 8 ani a fost trimis de tat\xc4\x83l s\xc4\x83u la \xc8\x99coal\xc4\x83 la Odessa, iar dup\xc4\x83 6 ani a fost transferat la Nikolaev.\n_START_SECTION_\nActivitatea revolu\xc8\x9bionar\xc4\x83\n_START_PARAGRAPH_\nTro\xc8\x9bki a cunoscut marxismul \xc3\xaen 1896, c\xc3\xa2nd era la \xc8\x99coala din Nikolaev, unde studia matematica. A fost pentru prima oar\xc4\x83 arestat \xc3\xaen 1898, c\xc3\xa2nd era organizator al Sindicatului Muncitorilor din Sudul Rusiei \xc8\x99i a fost condamnat la doi ani de \xc3\xaenchisoare. \xc3\x8en aceast\xc4\x83 perioad\xc4\x83 s-a c\xc4\x83s\xc4\x83torit cu prima lui so\xc8\x9bie, Alexandra Sokolovskaia. \xc3\x8en 1900 a fost condamnat la patru ani de exil \xc3\xaen Siberia, unde i s-au \xc8\x99i n\xc4\x83scut primele dou\xc4\x83 fiice. A evadat din Siberia \xc8\x99i \xc8\x99i-a luat numele de Tro\xc8\x9bki de la un temnicer \xc3\xaent\xc3\xa2lnit \xc3\xaen Odessa. A plecat la Londra unde s-a al\xc4\x83turat lui Vladimir Ilici Lenin, editorul \xc8\x99i directorul ziarului Iskra Sc\xc3\xa2nteia al Partidului Social Democrat al Muncii din Rusia._NEWLINE_A participat la Congresul al doilea al PSDMR \xc8\x9binut la Londra \xc3\xaen vara anului 1903 iar, \xc3\xaen disputa intern\xc4\x83 care a divizat partidul, a luat partea men\xc8\x99evicilor \xc3\xaempotriva lui Lenin. De\xc8\x99i ata\xc8\x99amentul fa\xc8\x9b\xc4\x83 de ideile men\xc8\x99evice a fost de scurt\xc4\x83 durat\xc4\x83, proastele rela\xc8\x9bii cu Lenin au durat urm\xc4\x83torii 14 ani._NEWLINE_\xc3\x8en 1905 el s-a re\xc3\xaentors \xc3\xaen Rusia \xc3\xaempreun\xc4\x83 cu Parvus. El a fost ales pre\xc8\x99edinte al Sovietului deputa\xc8\x9bilor muncitorilor din Sankt Petersburg. Implicarea sa \xc3\xaen greva general\xc4\x83 din octombrie \xc8\x99i sprijinul acordat rebeliunii armate au dus la condamnarea sa la exil pe via\xc8\x9b\xc4\x83. \xc3\x8en ianuarie 1907, el a evadat din exil \xc8\x99i s-a refugiat la Londra, unde a participat la Congresul al cincilea al PSDMR. \xc3\x8en octombrie, s-a mutat la Viena, unde a editat ziarul social-democrat Pravda (Adev\xc4\x83rul), care era introdus prin contraband\xc4\x83 \xc3\xaen Rusia. A fost unul dintre numeroasele ziare revolu\xc8\x9bionare ruse care au purtat acela\xc8\x99i nume \xc8\x99i nu a avut nici o leg\xc4\x83tur\xc4\x83 cu ziarul oficial de mai t\xc3\xa2rziu al Partidului Comunist al Uniunii Sovietice, Pravda._NEWLINE_Cum se apropia r\xc4\x83zboiul, Tro\xc8\x9bki s-a mutat \xc3\xaen Elve\xc8\x9bia neutr\xc4\x83, iar mai apoi \xc3\xaen Fran\xc8\x9ba. A fost expulzat din Fran\xc8\x9ba \xc8\x99i tr\xc4\x83ia \xc3\xaen ora\xc8\x99ul nord-american New York, c\xc3\xa2nd \xc3\xaen februarie 1917 a izbucnit Revolu\xc8\x9bia rus\xc4\x83 \xc8\x99i \xc8\x9barul Nicolae al II-lea a fost detronat. A p\xc4\x83r\xc4\x83sit New Yorkul \xc3\xaen martie la bordul vasului S.S. Christiania Fiord, dar a fost interceptat de oficialii marinei britanice \xc3\xaen Halifax, Nova Scotia. Tro\xc8\x9bki \xc8\x99i al\xc8\x9bi cinci compatrio\xc8\x9bi au fost aresta\xc8\x9bi \xc8\x99i mai multe milioane de dolari \xc3\xaen aur au fost confiscate de pe vapor. El a ajuns p\xc3\xa2n\xc4\x83 la urm\xc4\x83 \xc3\xaen Rusia \xc3\xaen luna mai a aceluia\xc8\x99i an. De la \xc3\xaentoarcerea sa, a fost un sprijinitor al pozi\xc8\x9biei bol\xc8\x99evice. Ader\xc3\xa2nd la aceast\xc4\x83 forma\xc8\x9biune c\xc3\xa2teva luni mai t\xc3\xa2rziu, Tro\xc8\x9bki s-a implicat \xc3\xaen mod activ \xc3\xaen eforturile de r\xc4\x83sturnare a guvernului provizoriu condus de Alexandr Kerenski \xc8\x99i a devenit membru al Sovietului din Petrograd.\n_START_SECTION_\nDup\xc4\x83 victoria Revolu\xc8\x9biei Ruse\n_START_PARAGRAPH_\nDup\xc4\x83 venirea la putere a bol\xc8\x99evicilor, el a devenit Comisar al Poporului pentru Afacerile Externe, av\xc3\xa2nd ca sarcin\xc4\x83 important\xc4\x83 negocierea tratatului de pace cu Germania \xc8\x99i alia\xc8\x9bii ei. Dar retragerea de la negocieri din 10 februarie 1918 a provocat invazia german\xc4\x83 pe 18 februarie. Succesele rapide germane a obligat regimul sovietic s\xc4\x83 semneze un tratat foarte dezavantajos pe 3 martie la Brest-Litovsk. Ca urmare, Tro\xc8\x9bki a demisionat din postul s\xc4\x83u diplomatic. \xc3\x8en luna martie a aceluia\xc8\x99i an a fost numit Comisar al Poporului pentru Afacerile Armatei \xc8\x99i Flotei. (\xd0\x9d\xd0\xb0\xd1\x80\xd0\xba\xd0\xbe\xd0\xbc \xd0\xbf\xd0\xbe \xd0\xb2\xd0\xbe\xd0\xb5\xd0\xbd\xd0\xbd\xd1\x8b\xd0\xbc \xd0\xb8 \xd0\xbc\xd0\xbe\xd1\x80\xd1\x81\xd0\xba\xd0\xb8\xd0\xbc \xd0\xb4\xd0\xb5\xd0\xbb\xd0\xb0\xd0\xbc, \xd0\x9d\xd0\xb0\xd1\x80\xd0\xba\xd0\xbe\xd0\xbc \xd0\xb0\xd1\x80\xd0\xbc\xd0\xb8\xd0\xb8 \xd0\xb8 \xd1\x84\xd0\xbb\xd0\xbe\xd1\x82\xd0\xb0) (1918-1925). \xc3\x8en septembrie 1918 a fost numit pre\xc8\x99edinte al Consiliului Militar Revolu\xc8\x9bionar al Republicii (\xd0\xa0\xd0\xb5\xd0\xb2\xd0\xb2\xd0\xbe\xd0\xb5\xd0\xbd\xd1\x81\xd0\xbe\xd0\xb2\xd0\xb5\xd1\x82). Ca fondator \xc8\x99i comandant al Armatei Ro\xc8\x99ii, \xc3\xaei apar\xc8\x9bin meritele succeselor sovietice \xc3\xaen lupta cu Armata Alb\xc4\x83 \xc8\x99i victoria \xc3\xaen lungul \xc8\x99i violentul r\xc4\x83zboi civil._NEWLINE_\xc3\x8en martie 1921 a organizat \xc8\x99i a condus represiunea rebeliunii din Kronstadt. Aceasta a fost ultima revolt\xc4\x83 important\xc4\x83 \xc3\xaempotriva guvern\xc4\x83rii bol\xc8\x99evice \xc8\x99i un eveniment important \xc3\xaen istoria luptei clasei muncitoare._NEWLINE_Datorit\xc4\x83 bolii \xc8\x99i mai apoi mor\xc8\x9bii lui Lenin, Stalin a reu\xc8\x99it s\xc4\x83-\xc8\x99i consolideze puterea \xc3\xaen partid \xc8\x99i \xc3\xaen guvern. \xc3\x8en acest moment, Tro\xc8\x9bki a fost incapabil sau nu a dorit s\xc4\x83 se opun\xc4\x83 lui Stalin. \xc3\x8en lipsa unei ac\xc8\x9biuni la Congresul al XII-lea al Partidului din 1923, \xc3\xaen special \xc3\xaen problema Testamentului politic al lui Lenin care cerea \xc3\xaendep\xc4\x83rtarea lui Stalin, Tro\xc8\x9bki a pierdut orice \xc8\x99ans\xc4\x83 s\xc4\x83-l \xc3\xaenving\xc4\x83 pe Stalin care, sprijinit de Lev Kamenev \xc8\x99i de Grigori Zinoviev, a fost \xc3\xaen stare s\xc4\x83 preia controlul Partidului Comunist. Tro\xc8\x9bki \xc8\x99i sus\xc8\x9bin\xc4\x83torii s\xc4\x83i au format Opozi\xc8\x9bia de st\xc3\xa2nga, care a luptat \xc3\xaen interiorul Partidului Comunist c\xc3\xa2\xc8\x9biva ani \xc3\xaempotriva conducerii lui Stalin \xc8\x99i a platformei sale politice._NEWLINE_Tro\xc8\x9bki a emis teoria \xe2\x80\x9erevolu\xc8\x9biei permanente\xe2\x80\x9d \xc3\xaentr-o perspectiv\xc4\x83 interna\xc8\x9bionalist\xc4\x83, ceea ce era \xc3\xaentr-un contrast evident cu politica lui Stalin de construire a \xe2\x80\x9esocialismului \xc3\xaentr-o singur\xc4\x83 \xc8\x9bar\xc4\x83\xe2\x80\x9d. El a adus argumente pentru industrializarea rapid\xc4\x83 a economiei \xc8\x99i abandonarea Noii Politici Economice (NEP), \xc3\xaen vreme ce Stalin, aliat cu Buharin, aducea argumente pentru o industrializare gradual\xc4\x83 \xc8\x99i pentru continuarea NEP. Aceast\xc4\x83 lupt\xc4\x83 politic\xc4\x83 s-a \xc3\xaencheiat cu \xc3\xaenfr\xc3\xa2ngerea lui Tro\xc8\x9bki \xc8\x99i cu excluderea lui din Partidul Comunist (12 noiembrie 1927). Astfel, Stalin a r\xc4\x83mas conduc\xc4\x83torul de necontestat al Uniunii Sovietice. Tro\xc8\x9bki a fost deportat \xc3\xaen Kazahstan la Alma Ata pe 31 ianuarie 1928. A fost exilat din Uniunea Sovietic\xc4\x83 \xc3\xaen 1929._NEWLINE_Dup\xc4\x83 \xc3\xaenfr\xc3\xa2ngerea lui Tro\xc8\x9bki, Stalin i-a folosit g\xc3\xa2ndirea economic\xc4\x83 \xc3\xaen lupta cu Buharin \xc8\x99i a aplicat politica industrializ\xc4\x83rii for\xc8\x9bate, de\xc8\x99i a implementat-o \xc3\xaentr-o manier\xc4\x83 criticat\xc4\x83 pentru marea ei violen\xc8\x9b\xc4\x83 \xc8\x99i pentru autoritarism.\n_START_SECTION_\n\xc3\x8en exil\n_START_PARAGRAPH_\nTro\xc8\x9bki a fost deportat \xc3\xaen 1928. Prima lui oprire \xc3\xaen exil a fost insula turceasc\xc4\x83 Prinkipo, unde a stat 4 ani. \xc3\x8en 1933, Daladier i-a oferit azil politic \xc3\xaen Fran\xc8\x9ba. A stat la \xc3\xaenceput \xc3\xaen Royan, apoi \xc3\xaen Barbizon. Nu i s-a permis s\xc4\x83 viziteze Parisul. \xc3\x8en 1935 i s-a adus la cuno\xc8\x99tin\xc8\x9b\xc4\x83 c\xc4\x83 nu mai este binevenit \xc3\xaen Fran\xc8\x9ba \xc8\x99i, dup\xc4\x83 ce a c\xc3\xa2nt\xc4\x83rit toate alternativele, s-a mutat \xc3\xaen Norvegia, la Oslo, unde a fost oaspetele lui Konrad Knudsen. Dup\xc4\x83 doi ani, datorit\xc4\x83 presupusei influen\xc8\x9be sovietice, a fost pus sub arest la domiciliu. Dup\xc4\x83 consult\xc4\x83ri cu oficialit\xc4\x83\xc8\x9bile norvegiene, i s-a permis s\xc4\x83 se \xc3\xaendrepte la bordul unui cargou c\xc4\x83tre Mexic \xc3\xaempreun\xc4\x83 cu so\xc8\x9bia sa, Natalia Sedova._NEWLINE_\xc3\x8en Mexic, a tr\xc4\x83it p\xc3\xa2n\xc4\x83 la un moment dat \xc3\xaen casa pictorului Diego Rivera, iar mai apoi \xc3\xaen casa Fridei Kahlo. A fost un autor prolific, scriind mai multe lucr\xc4\x83ri printre care Istoria revolu\xc8\x9biei ruse (1930) \xc8\x99i Revolu\xc8\x9bia tr\xc4\x83dat\xc4\x83(1936), o critic\xc4\x83 a Uniunii Sovietice sub stalinism. Tro\xc8\x9bki a argumentat c\xc4\x83 statul sovietic a devenit un stat muncitoresc degenerat, controlat de o birocra\xc8\x9bie nedemocratic\xc4\x83, care ori poate fi r\xc4\x83sturnat\xc4\x83 de o a doua revolu\xc8\x9bie proletar\xc4\x83 socialist\xc4\x83, sau urma s\xc4\x83 degenereze p\xc3\xa2n\xc4\x83 la punctul de la care era posibil\xc4\x83 \xc3\xaentoarcerea la capitalism, a\xc8\x99a cum s-a \xc8\x99i \xc3\xaent\xc3\xa2mplat \xc3\xaen zilele noastre._NEWLINE_\xc3\x8en 1938, Tro\xc8\x9bki \xc8\x99i sprijinitorii lui au pus bazele unei organiza\xc8\x9bii interna\xc8\x9bionale marxiste, Interna\xc8\x9bionala a patra, care era g\xc3\xa2ndit\xc4\x83 ca o alternativ\xc4\x83 tro\xc8\x9bkist\xc4\x83 al Interna\xc8\x9bionala a treia, Cominternul stalinist. Tro\xc8\x9bki s-a certat la un moment dat cu pictorul Rivera \xc8\x99i \xc3\xaen 1939 s-a mutat \xc3\xaen propria lui re\xc8\x99edin\xc8\x9ba \xc3\xaen Coyoac\xc3\xa1n \xe2\x80\x93 o suburbie a Mexico City. Pe 24 mai 1940 a supravie\xc8\x9buit unui atac atribuit unor asasini presupu\xc8\x99i sovietici. Mai t\xc3\xa2rziu, pe 20 august 1940, Tro\xc8\x9bki a fost atacat \xc8\x99i asasinat \xc3\xaen propria lui cas\xc4\x83 de un agent stalinist, Ram\xc3\xb3n Mercader, care i-a \xc3\xaenfipt un piolet pentru ghea\xc8\x9b\xc4\x83 \xc3\xaen cap. M\xc3\xa2nerul pioletului fusese scurtat mult pentru a permite mascarea lui. Lovitura nu a fost suficient de precis\xc4\x83 \xc8\x99i de puternic\xc4\x83 \xc8\x99i nu l-a ucis imediat pe Tro\xc8\x9bki, a\xc8\x99a cum \xc3\xaencercase Mercader. Martorii sus\xc8\x9bin c\xc4\x83 Tro\xc8\x9bki, s\xc3\xa2nger\xc3\xa2nd \xc8\x99i strig\xc3\xa2nd dup\xc4\x83 ajutor, a \xc3\xaenceput o lupt\xc4\x83 disperat\xc4\x83 cu atacatorul s\xc4\x83u. Auzind zgomotul, g\xc4\x83rzile de corp ale lui Tro\xc8\x9bki au n\xc4\x83v\xc4\x83lit \xc3\xaen camer\xc4\x83 \xc8\x99i aproape l-au omor\xc3\xa2t pe Mercader. Tro\xc8\x9bki i-a oprit, strig\xc3\xa2nd: \xe2\x80\x9eNu-l ucide\xc8\x9bi! Acest om are de spus o poveste\xe2\x80\x9d. Tro\xc8\x9bki a murit a doua zi._NEWLINE_Mercader a m\xc4\x83rturisit mai apoi la tribunal: \xe2\x80\x9eMi-am a\xc8\x99ezat haina de ploaie pe mas\xc4\x83 \xc3\xaen a\xc8\x99a fel \xc3\xaenc\xc3\xa2t s\xc4\x83 pot scoate pioletul, care era \xc3\xaen buzunar. Am decis s\xc4\x83 nu ratez minunata \xc8\x99ans\xc4\x83 care mi se oferea. \xc3\x8en momentul \xc3\xaen care Tro\xc8\x9bki a \xc3\xaenceput s\xc4\x83-\xc8\x99i scrie articolul, mi-a oferit \xc8\x99ansa ce o a\xc8\x99teptam. Am scos pioletul din haina de ploaie, l-am str\xc3\xa2ns \xc3\xaen m\xc3\xa2n\xc4\x83 \xc8\x99i, cu ochii \xc3\xaenchi\xc8\x99i, i-am dat o lovitur\xc4\x83 teribil\xc4\x83 \xc3\xaen cap\xe2\x80\x9d._NEWLINE_Casa lui Tro\xc8\x9bki din Coyoac\xc3\xa1n a fost p\xc4\x83strat\xc4\x83 aproape \xc3\xaen aceea\xc8\x99i stare ca \xc3\xaen ziua asasinatului \xc8\x99i acum este muzeu. Morm\xc3\xa2ntul lui se afl\xc4\x83 \xc3\xaen curtea casei._NEWLINE_Tro\xc8\x9bki nu a fost niciodat\xc4\x83 reabilitat formal de guvernul sovietic, \xc3\xaen ciuda reabilit\xc4\x83rilor din timpul Glasnostului a celor mai mul\xc8\x9bi veterani bol\xc8\x99evici uci\xc8\x99i \xc3\xaen timpul epur\xc4\x83rilor staliniste.'